འཛིན་དང་། །རྣམ་གྲོལ་ཡེ་ཤེས་མཐོང་བ་ཡི། །བྱང་ཆུབ་ལུས་ཅན་རྣམས་ལ་བགོ །གྷ་ཞེས་དྲི་སྦྱིན། ཞེས་སྒེག་སོགས་བརྒྱད་གར་གྱི་དབང་ངོ་།། ཇི་ལྟར་མིག་མཁན་རྒྱལ་པོ་ཡིས། །འཇིག་རྟེན་རབ་རིབ་བསལ་བ་ལྟར། །བུ་ཁྱོད་ཀྱིས་ནི་མི་ཤེས་པའི། །རབ་རིབ་རྒྱལ་བ་རྣམས་ཀྱིས་བསལ། །ཨོཾ་བཛྲ་ནི་ཏྲ་ཡ་ཨ་པ་ཧ་ར་པ་ཊ་ལཾ་ཧྲཱིཿཐུར་མའི་དབང་ངོ་།། ཆོས་རྣམས་གཟུགས་བརྙན་ལྟ་བུ་སྟེ། །དག་ཅིང་གསལ་ལ་རྙོག་པ་མེད། །གཟུང་དུ་མེད་ཅིང་བརྗོད་དུ་མེད། །རྒྱུ་དང་ལས་ལས་ཀུན་ཏུ་འབྱུང་། །ངོ་བོ་མེད་ཅིང་གནས་མེད་པ། །དེ་ལྟར་ཆོས་རྣམས་ཤེས་གྱིས་ལ། །སེམས་ཅན་དོན་ནི་མཉམ་མེད་བྱོས། །འོན་ཀྱང་རྣལ་འབྱོར་མ་སྲས་སྐྱེས། །ཞེས་པས་མེ་ལོང་གི་དབང་ངོ་།། སེམས་ཅན་ཀུན་ལ་ཕན་པའི་ཕྱིར། །འཇིག་རྟེན་ཁམས་ནི་ཐམས་ཅད་དུ། །བྱ་བ་སྤྱོད་ཚུལ་གསང་བ་ཡི། །ཆོས་ཀྱི་འཁོར་ལོ་སྐོར་བར་གྱིས། །འཁོར་ལོའི་དབང་ངོ་།། ཁྱོད་ཀྱིས་ཐེ་ཚོམ་དོགས་མེད་པར། །ཡིད་གཉིས་མེད་པའི་སེམས་ཀྱིས་སུ།། ཆོས་ཀྱི་དུང་ནི་བླ་མེད་པ། །དྲི་མེད་ཀུན་ཏུ་གང་བར་གྱིས། །དུང་གི་དབང་ངོ་། །གཡོན་ཆོས་གོས་ཀྱི་སྣ་རི་དྭགས་ཀྱི་རྣ་བ་འདྲ་བར་དང་། གཡས་མི་འཇིགས་པའི་ཕྱག་རྒྱས། སློབ་དཔོན་ཡེ་ཤེས་མཁའ་འགྲོ་མའི་ང་རྒྱལ་གཟུང་ཞིང་དཀྱིལ་འཁོར་ཆེན་པོའི་ལྷ་ཚོགས་དང་མགྲིན་གཅིག་ཏུ་ལུང་སྟོན་པར་བྱ་སྟེ། འདིར་ནི་ངས་ཁྱོད་ལུང་བསྟན་ཡིན། །ཡེ་ཤེས་མཁའ་འགྲོ་དེ་བཞིན་གཤེགས། །ངན་འགྲོའི་སྲིད་ལས་བཏོན་ནས་སུ། །སྲིད་མཆོག་གཏན་དུ་དག་པར་གྱིས། །ཧེ་ཤྲཱི་ཡོ་ག་བྷཱ་རཱི་ནཱ་མ་ཏ་ཐཱ་ག་ཏ་སིད་དྷྱ་ས་མ་ཡ་སྟྭཾ་བྷུར་བྷུཿབཿསྭཿལུང་བསྟན་ནོ།། དེ་དག་སློབ་དཔོན་གྱི་དབང་སྟེ་བུམ་པའི་དབང་ངོ་། །དེ་ནས་མཎྜལ་ཕུལ། ཡོན་ཏན་རྒྱ་མཚོ་ཁྱེད་མཐུ་ཡིས། །དེ་ཉིད་བླ་མེད་ཤེས་པར་འཚལ། །རྡོ་རྗེའི་དབང་བསྐུར་ཀུན་མཁྱེན་གྱི། །བཀའ་དྲིན་དེ་རིང་བདག་ལ་སྩོལ།།
སངས་རྒྱས་ཀུན་ལ་གསང་བ་ཆེ། །ཇི་ལྟར་དཔལ་ལྡན་རྡོ་རྗེ་སེམས། །རྡོ་རྗེ་ཆོས་ནི་བརྟན་པ་བཞིན། །མགོན་པོས་བདག་ལ་བཀའ་དྲིན་མནོས། །བཅོམ་ལྡན་ཁྱོད་ཞབས་པདྨ་ནི། །སྤངས་ནས་གཞན་ལ་སྐྱབས་མ་མཆིས། །འཁོར་བའི་འགྲོ་བ་སྤང་བའི་ཕྱིར། །དེ་བས་མགོན་པོས་བརྩེ་བར་མཛོད། །ལན་གསུམ་གྱིས་གསོལ་བ་བཏབ། སློབ་མའི་མིག་བཀབ། སློབ་དཔོན་དང་དཀྱིལ་འཁོར་གྱི་དབང་ཕྱུག་དབྱེར་མ་མཆིས་པ་དེ་ཉིད་རྣལ་འབྱོར་ནམ་མཁའི་ངོ་བོར་རྡོ་རྗེ་སེམས་དཔའ་ཡེ་ཤེས་དབང་ཕྱུག་མ་དང་སྙོམས་པར་ཞུགས་པས་སངས་རྒྱས་ལྔའི་རང་བཞིན་གྱི་ས་བོན་ཀུནྡ་ལྟ་བུ་ཕྱག་རྒྱའི་སྐྱེ་གནས་ཀྱི་མེ་ཏོག་དམར་པོའི་ནང་དུ་རོལ་བ་ཆགས་པ་དང་། ཆགས་བྲལ་དང་། དེ་གཉིས་འདྲེས་པ་སྟེ་སྡེ་ཚན་གསུམ་གྱིས་སྤྲུལ་པ་རྡོ་རྗེ་དང་པདྨ་ནས་ལྕེས་ལེན་དུ་སྩལ་ཏེ། དེ་དུས་འདི་སྐད་བརྗོད་པར་བྱའོ།། དཔའ་བོ་སྡིག་གི་གཉེན་པོ་སྟེ། །དཔལ་དང་ལྡན་ཞིང་ལྷུན་ཆེ་བ། །དཔའ་བོར་དེ་ཉིད་གོམས་པར་བྱ། །སངས་རྒྱས་ཀུན་བདག་སྦྱོར་བ་ཡིན། །དེ་ནས་སྒྲུབ་ཐབས་ཀྱི་སྔགས་རྒྱ། ཨོཾ་ཧཱུྃ་ཨཱཿསྭཱ་ཧཱ། ཞེས་པས་སྤྱི་བོར་རྣམ་པར་སྣང་མཛད་སྐུ་མདོག་དཀར་པོ་བྱང་ཆུབ་མཆོག དཔྲལ་བར་མི་བསྐྱོད་པ་སྔོན་པོ་ས་གནོན། རྣ་ལྟག་གཡས་སུ་རིན་ཆེན་འབྱུང་ལྡན་སེར་པོ་མཆོག་སྦྱིན། ལྟག་པར་སྣང་བ་མཐའ་ཡས་དམར་པོ་ཏིང་ངེ་འཛིན། རྣ་ལྟག་གཡོན་དུ་དོན་ཡོད་གྲུབ་པ་ལྗང་ཁུ་སྐྱབས་སྦྱིན་གྱི་ཕྱག་རྒྱ་མཛད་པ། ཐམས་ཅད་ཀྱང་རིན་པོ་ཆེའི་རྒྱན་གྱིས་བརྒྱན་ཅིང་མཛེས་པ། དར་སྣ་ཚོགས་ཀྱི་ན་བཟས་བཀླུབས་པའོ། །ཅེས་གནས་ལྔར་རིགས་ལྔ་བསྐྱེད། ཨོཾ་ཊུཾ་ཧཱུྃ་ཧཱུྃ་སྭཱ་ཧཱ། ཞེས་གོ་ཆ་བསྐོན། མིག་དར་བཀྲོལ་ལོ། །གསང་དབང་ངོ་། །དེ་ནས་སྔར་བཞིན་མཎྜལ། བཅོམ་ལྡན་ཁྱོད་ཞབས་པདྨ་ནི། །སྤངས་ནས་གཞན་ལ་སྐྱབས་མ་མཆིས། །འཁོར་བའི་འགྲོ་བ་སྤང་བའི་ཕྱིར། །དེ་བས་མགོན་པོས་བརྩེ་བར་མཛོད། །ཅེས་གསོལ་བ་བཏབ། སློབ་མའི་གདོང་གཡོགས། གཉིས་མེད་སྦྱོར་བ་དེ་ཉིད་ནི། །རྡོ་རྗེ་དྲིལ་བུའི་ཕྱག་རྒྱ་ཡང་། །སོ་སོར་དེ་ཉིད་ཀྱིས་བཟུང་བ། །རྡོ་རྗེ་དེ་ཉིད་བདག་ཉིད་དེ། །དྲིལ་བུ་ཆོས་ཀྱི་གཟུངས་མའོ། །ཕྱག་རྒྱ་ཁ་སྦྱོར་ཚུལ་གྱིས་ནི། །དེ་ལ་ཐབས་ནི་ཐིམ་པར་འགྱུར། །ཞེས་སློབ་མ་ལ་ཕྱག་རྒྱ་གཏད། དེ་ཉིད་སློབ་མ་སྐད་ཅིག་གིས་རྡོ་རྗེ་སེམས་དཔའ་གསལ་བ་དང་། རིག་མ་ཡེ་ཤེས་དབང་ཕྱུག་མའི་སྐུར་གྱུར་པར་བསམ་པས་སྙོམས་པར་ཞུགས་པའི་བྱང་ཆུབ་ཀྱི་སེམས་རྡོ་རྗེ་ནོར་བུ་དང་བྱ་གདོང་ཁ་སྦྱོར་བའི་རྩེར་ཕབ་སྟེ་གཉིས་མཉམ་ལས་ཀུན་རྫོབ་ཐམས་ཅད་དོན་དམ་པ་ཟག་པ་མེད་པའི་ཡེ་ཤེས་སུ་ཐིམ་པ་རྟོགས་པར་བྱའོ། །ཟག་པ་མེད་པའི་ཡེ་ཤེས་དེ་ཉིད་ཀུན་གཞི་རྣམ་པར་ཤེས་པ་འཇུག་ཤེས་སུ་མ་འཐོར་བར་བསྟན་པ་ལས་རྙེད་པའི་ཕྱིར། ཡེ་ཤེས་རྣམ་ཤེས་བསྟན་པར་བྱ། ཞེས་གསུངས་སོ། །གདོང་གཡོགས་ཕྱེ། སྔར་བཞིན་མཎྜལ། བཅོམ་ལྡན་ཁྱོད་ཞབས་པདྨ་ནི། །སྤངས་ནས་གཞན་ལ་སྐྱབས་མ་མཆིས། །འཁོར་བའི་འགྲོ་བ་སྤང་བའི་ཕྱིར། །དེ་བས་མགོན་པོས་བརྩེ་བར་མཛོད། །ཅེས་གསོལ་བཏབ་བྱས། དབང་གསུམ་པའི་དུས་སུ་རྟོགས་པའི་དོན་དམ་ཟག་པ་མེད་པའི་ཡེ་ཤེས་དེ་ཉིད། ཕ་དང་མ་ནི་བསད་བྱ་དང་། །རྒྱལ་པོ་གཙང་སྦྲ་བྲམ་ཟེ་དང་། །ཡུལ་ཕྱོགས་རྒྱུ་བ་བསད་པ་ནི། །མི་དེ་དག་པའི་མིང་ཞེས་བྱ། །ཞེས་དང་། གཉིས་དང་གཉིས་མེད་རབ་སྤངས་པ། །འཁོར་བའི་རྒྱ་མཚོ་མི་བཟད་པའི། །ཆུ་བོའི་དགྲ་ལས་གྲོལ་བ་ཡི། །མཚོན་བྱ་མཚོན་པའི་མཚན་ཉིད་རྣམས། །རྣམ་ཤེས་ཡེ་ཤེས་གཉིས་བསྟན་བྱ། །ཞེས་པས་གཏན་ལ་ཕབ་སྟེ་གསལ་བར་བྱའོ། །དེ་ནས། གསང་ཆེན་དེ་དག་ཐམས་ཅད་ཀྱི། །དབང་བསྐུར་བ་ནི་གོ་འཕང་མཆོག །བཟོད་པའི་ཆོས་ནི་སྔོན་འགྲོ་བས། །སེམས་ཅན་རྣམས་ནི་གཟིར་མི་བྱ། །ཚིག་རྩུབ་འཁྱལ་བ་སྨྲ་མིན་ཞིང་། །སེམས་ཅན་རྣམས་ནི་སུན་མི་དབྱུང་། །ཚུལ་ཁྲིམས་སྡོམ་པ་བསྲུང་བྱ་ཞིང་། །སྐྱེ་བོ་རྣམས་ལ་གཙེ་མི་བྱ། །བདག་ཉིད་ཤི་བར་གྱུར་ཀྱང་སླའི། །སེམས་ཅན་སྲོག་གཅོད་དེ་ལྟ་མིན། །རབ་ཏུ་འབར་མེར་མཚུངས་པས་ན། །གཞན་གྱི་ནོར་ལ་རེག་མི་བྱ། །རྣལ་འབྱོར་པ་ཡིས་བརྫུན་བསྲུང་ཞིང་། །ཕན་ཚུན་དབྱེ་བའི་ལས་མི་བྱ། །རྣལ་འབྱོར་སྤྱོད་པའི་རྣལ་འབྱོར་པ། །དེ་ལ་རྫུན་ནི་ཡོད་མ་ཡིན། །སྤྱོད་པ་བག་ཡོད་བཅས་པ་དང་། །བཟའ་དང་ལོངས་སྤྱོད་བག་ཡོད་བྱ། །དགའ་བར་རོལ་བ་བག་ཡོད་ཅིང་། །གཏོར་ཚོགས་ཆོ་ག་བག་ཡོད་བྱ། །རྣལ་འབྱོར་མ་ཡི་གྲུབ་འདོད་པས། །སེམས་ཅན་བསྟེན་ན་འགྲུབ་པར་འགྱུར། །ཐམས་ཅད་ཤེས་པའི་སློབ་མ་གང་། །སེམས་ཅན་དགའ་བའི་ལས་རྣམས་བྱ། །མཉམ་ཉིད་ཡེ་ཤེས་ལས་བསྐྱེད་ནས། །ཐམས་ཅད་མཉམ་ཉིད་བལྟ་བར་བྱ། །རྟག་ཏུ་མཉམ་པའི་སྤྱོད་པ་ཅན། །རྟག་ཏུ་རྣལ་འབྱོར་བསམ་གཏན་དགུས། །བསླབ་པ་བླངས་པ་སྔོན་འགྲོ་བས། །དཀྱིལ་འཁོར་གཏོར་མ་ལ་སོགས་པ། །སེམས་ཅན་དོན་བྱའི་ཚུལ་ཁྲིམས་རྣམས། །བུ་ཡིས་སྲོག་བཞིན་བསྐྱང་བར་བྱ། །ཅེས་གདམས། གཙོ་བོས་ཇི་ལྟར་བཀའ་སྩལ་པ། །དེ་ལྟར་བདག་གིས་བགྱིད་པར་འཚལ། །དེ་ནས་ལྷ་ལ་ཕྱག་འཚལ་དུ་བཅུག དེ་ནས་བླ་མ་ལ་གཏང་རག་གི་མཎྜལ་དང་། ལུས་ལོངས་སྤྱོད་སོགས་ཡོན་ཕུལ། མཆོད་པ་གསར་དུ་བཤམས། ཨོཾ་སཾ་ཤྭ་དྷ་ན་ཧཱུྃ་ཕཊ྄་ཀྱིས་བསང་། ཨོཾ་ཧ་ཧོ་ཧྲཱིཿས་བྱིན་གྱིས་བརླབས། ཨོཾ་པྲ་ཏཱིཙྪ་ཨརྒྷཾ་ཧཱུྃ་སྭཱ་ཧཱ། མཆོད་ཡོན། ཨོཾ་པྲ་ཝ་རཱ་སཏྐ་ར་པྲ་ཏཱིཙྪ་ཧཱུྃ་སྭཱ་ཧཱ། ཞབས་བསིལ། ཨོཾ་ཧཱུྃ་སྭཱ་ཧཱ། དྲི་ཆབ། ཨོཾ་ཤྲཱིཾ་སྭཱ་ཧཱ། མེ་ཏོག ཨོཾ་ཨིཾ་སྭཱ་ཧཱ། བདུག་སྤོས། ཨོཾ་ཀྵུཾ་སྭཱ་ཧཱ། སྣང་གསལ། ཨོཾ་ཨི་སྭཱ་ཧཱ། ཞལ་ཟས་རྣམས་ཀྱི་མཆོད་པས་མཆོད། རྡོ་རྗེ་དྲིལ་བུ་བཟུང་ནས། ཧཱུྃ་ཧཱུྃ། མགོན་ཁྱོད་ཡོངས་སུ་ཐར་པའང་ཁྱོད། །ཆོས་སྟོན་པ་ཡང་ཁྱོད་ཡིན་ཏེ། །སྙིང་རྗེའི་རྒྱུ་ལས་བྱུང་བའི་གཟུགས། །ཀྱེའི་གཟུགས་བཟང་ཐར་པ་ཁྱོད། །ཀྱེའི་དེ་ཉིད་སྲིད་པ་ལས་གྲོལ་ཁྱོད། །རྡོ་རྗེ་ཁྱེད་ལ་ཕྱག་འཚལ་འདུད། །ཀྱེ་ཐར་པའི་རྡོ་རྗེའང་ཁྱོད་ཉིད་དོ། །ཞེས་བསྟོད། སྒྲུབ་མཆོད་ཀྱི་ཉིན་ཕྱི་མར་མཆོད་པ་རྣམས་ལ་ཚིགས་བཅད་བཅས་དང་། མཆོད་པ་ཉི་ཤུ་རྒྱས་བསྡུས་གང་འོས། སེམས་དཔའ་ཆེན་པོ་དང་པོའི་མཆོག །སོགས་ཀྱིས་བསྟོད་པ་བྱ། ཚོགས་ལ་རོལ། ལྷག་མ་བསྔོས་ཏེ། ཨོཾ་ར་མ་ར་མི་ཧི་ཧི་ཧི་ཧི་ཧཱུྃ་ཧོ་ཨཱཿཨོཾ་ར་མ་ར་མ་ཧོ་ཧཱུྃ་ཧཱུྃ་ཧཱུྃ་ཧོ་ཧོ་ཨཱཿཨོཾ་ར་མ་ར་མ་ཕྲུཾ་ཕུཾ་ཕུཾ་ཧཱུྃ་ཧཱུྃ་ཨཱཿཨོཾ་ར་མ་ར་མ་ཧོ་གྷུ་གྷུ་གྷུཾ་གྷོ་ཨ་སྭཱ་ཧཱ། རྣལ་འབྱོར་མ་བརྒྱད་ཀྱི་འཕྲེང་སྔགས་ཀྱིས་མཉེས་པར་བྱས་ལ་ཐལ་མོ་སྦྱར། མེ་ཏོག་གིས་སྙིམ་པ་བཀང་། སེམས་ཅན་ཐམས་ཅད་ལ་སེམས་ཆེན་པོས། སེམས་ཅན་ཐམས་ཅད་ནད་མེད་ཅིང་། །སེམས་ཅན་ཐམས་ཅད་བདེ་གྱུར་ཏེ། །གང་གི་ལམ་གནས་འགྲོ་བ་ཡིས། །སངས་རྒྱས་ཉིད་དུ་འགྲུབ་གྱུར་ཅིག །མ་བསྒྲལ་བ་རྣམས་བདག་གིས་བསྒྲལ། །མ་གྲོལ་བ་རྣམས་བདག་གིས་དགྲོལ། །ད་ལྟར་རྗེས་སུ་བརྩེ་བའི་ཕྱིར། །རྣལ་འབྱོར་གཙུག་ལག་བདག་བགྱིས་སོ། །ཞེས་སྨོན་ལམ་བཏབ། ཉིན་ཕྱི་མར་ཡོན་བདག་དང་སེམས་ཅན་ཐམས་ཅད་ལ་དུང་ཆོས་ཀྱི་ཆུས་བཀྲུས། དེ་རིང་ཁྱོད་ནི་འཁོར་བ་ཡི། །རྒྱ་མཚོ་ལས་ནི་རབ་བརྒལ་ཞིང་། །རྡོ་རྗེ་ལས་བྱུང་རྡོ་རྗེ་དངོས། །སངས་རྒྱས་གོ་འཕང་དབང་བསྐུར་ཞིང་། །མྱུར་དུ་སེམས་ཅན་ཐམས་ཅད་ཀྱི། །དོན་བྱེད་ནུས་པའི་སེམས་དང་ལྡན། །ཞེས་ཤིས་པ་བྱས། རྡོ་རྗེ་ཐལ་མོ་སྦྱར། ཨོཾ་ན་མ་སྟེ་ཧཱུྃ། ན་མོ་མི་ཧཱུྃ། ན་མོ་ན་མཿཧཱུྃ་སྭཱ་ཧཱ། ཞེས་ལུས་ངག་ཡིད་ཀྱིས་ཕྱག་བྱ། ཨོཾ། བདག་གི་ཆོ་ག་མ་ཚང་རྣམས། །བཅོམ་ལྡན་འདས་ལ་བཟོད་པར་གསོལ། །ཞེས་དང་། མ་འབྱོར་པ་དང་ཉམས་པ་དང་། །སོགས་ཀྱིས་བཟོད་པར་གསོལ། རྡོ་རྗེ་ཁུ་ཚུར་གཡོན་པ་སྙིང་གར་བཅའ། གཡས་པ་བརྐྱང་ནས་ས་ལ་བཙུགས་ཏེ། ཨོཾ། ཇི་ལྟར་སངས་རྒྱས་བཅོམ་ལྡན་འདས། །སེམས་ཅན་ཕན་པར་མཛད་པ་དང་། །སངས་རྒྱས་ཡུལ་དུ་བྱོན་ནས་ཀྱང་། །སླར་ཡང་འདིར་ནི་གཤེགས་སུ་གསོལ། །ཨོཾ་གཙྪ་གཙྪ་སྭཱ་ཧཱ། སྭ་བྷཱ་ཝཱ་ནཱཾ་ཧཱུྃ་སྭཱ་ཧཱ། ཡེ་ཤེས་འཇིག་རྟེན་ལས་འདས་པ་དང་། ཨོཾ་གཙྪ་སུ་ར་ཎ་ག་མ་ར་ཎ་ཡ་ཧཱུྃ་ཕཊ྄་སྭཱ་ཧཱ། སེ་གོལ་ལན་གསུམ་གཏོག་པས། འཇིག་རྟེན་པ་རྣམས་གཤེགས་སུ་གསོལ་བའམ་ཡང་ན་མདུན་རྟེན་སོགས་ལ་བརྟན་བཞུགས་བྱ། དམ་ཚིག་པ་རྣམས་རང་གི་དབུགས་དང་ལྷན་ཅིག་ནང་དུ་བསྡུས་ཏེ། ཡེ་ཤེས་མཁའ་འགྲོ་མ་དང་། རྡོ་རྗེ་མཁའ་འགྲོ་མ་སོགས་སྙིང་ག་དང་། སེང་གེ་མ་སོགས་ལྟེ་བར། སྒོ་མ་བཞི་གཡས་གཡོན་གྱི་རྐང་པའི་བརླ་དང་རྗེ་ངར་ལ་ཡི་གེའི་གཟུགས་སུ་འཁོད་པར་གྱུར། བ་དན་གསུམ་པའི་ཕྱག་རྒྱས་འགོད་པར་བྱའོ།། རྟེན་གྱི་དཀྱིལ་འཁོར་ཡང་རང་ཉིད་ལ་ཐིམ། བདག་ཉིད་ཀྱང་འོད་གསལ་གྱི་ངང་དུ་བཞུགས། ཡང་ཐུན་མཚམས་ཀྱི་ལྷ་སྐུར་ལངས་ལ་དགེ་བ་བསྔོ། ཨོཾ་ཛྙཱ་ན་ཌཱ་ཀི་ནི་ས་མ་ཡ་སོགས་ཡི་གེ་བརྒྱ་པས་བརྟན་པར་བྱ། སྒྲུབ་མཆོད་ཀྱི་ཉིན་ཕྱི་མར། ཨོཾ་གི་ལི་གི་ལི་ན་ད་མ་ཧཱུྃ་ཕཊ྄་སྭཱ་ཧཱ། ཚོན་རྣམས་ཕྱགས་ལ་ཆུ་བོ་ཆེན་པོར་བསྐྱལ། ཨོཾ་ཧི་ལི་ཧི་ལི་ཕུ་ལི་མ་ཧཱ་ཕུ་ལི་ཕེཾ་ཕེཾ་སྭཱ་ཧཱ། ལྷག་མའི་གཏོར་མ་བཞི་མདོའམ། ཆུ་འགྲམ་དུ་བསྐྱལ་ལོ། །དེའི་ཆོ་ག་ནི་སྤྱི་དང་འདྲ་ཞིང་། དཀྱིལ་འཁོར་བྲིས་པའི་ཤུལ་དུ་སླར་ཡང་མཆོད་པའི་ཆོ་ག་ཡབ་བཀའི་དཀྱིལ་ཆོག་ཏུ་བཤད་པ་ལྟར་དང་། སྦྱིན་བསྲེག་དང་ཚོགས་འཁོར་ཡང་བྱ་བར་བཤད་ཅིང་། མཐར་སྨོན་ལམ་དང་བཀྲ་ཤིས་སོགས་རྒྱ་ཆེར་བྱའོ། །དེ་ལྟར་ཡེ་ཤེས་དབང་ཕྱུག་མའི་ཆོ་ག པདྨ་དཀར་པོས་རྩེ་ཆེན་དུ་སྦྱར་བ་ཐམས་ཅད་བཅོམ་ལྡན་འདས་མ་དགྱེས་པའི་དགའ་བ་ལ་རེག་པར་གྱུར་ཅིག ཡུམ་བཀའི་དབང་བརྒྱུད། རྡོ་རྗེ་འཆང་། ཀླུ་སྒྲུབ། ཨཱརྻ་དེ་བ། ཏིལླི། ནཱ་རོ། མར་རྔོག མདོ་སྡེ། རྒྱལ་ཚ་ར་མོ། རྔོ་ཚ་ཆོས་སྐུ། རྔོ་ཚ་དཀོན་མཆོག་དཔལ། དྲན་སྟོན་མཐའ་བྲལ། དྲན་སྟོན་ཤེས་རབ། མན་ལུང་གུ་རུ། འཛམ་གླིང་སང་རིན། རིམས་ཚུལ། བྱང་ཆུབ་དཔལ། རྒྱལ་དབང་རྗེ། ཨ་བ་དྷཱུ་ཏཱི་པ། ཆོས་ཀྱི་གྲགས་པ། ཚེ་བདག་པ་ཆེན་པོ། དེས་བདག་གོ །སརྦ་མངྒ་ལཾ།། །།སླད་ནས་དབང་བསྐུར་དང་སྒྲུབ་མཆོད་སོགས་ལ་འཇུག་པ་བདེ་བའི་ཕྱིར་ཁྲིགས་ཆགས་སུ་བཀོད་པར་བྱོས་ཞེས་རྗེ་བཙུན་དཔལ་མགོན་བླ་མ་དམ་པ་རྣམས་ཀྱིས་བཀས་གནང་བཞིན་ཀུན་མཁྱེན་རྗེའི་དབང་བསྐུར་བའི་ཆོ་ག་ཡང་ཅུང་ཟད་འདོན་པ་སྒྱུར་བ་ལས་ཡབ་བཀའ་དང་ཁྱད་པར་གཞན་མེད་དོ་ཞེས་གསུངས་པ་བཞིན་གདན་བཞི་ཡབ་བཀའི་ཆོ་ག་ཟབ་པའི་མྱུ་གུ་ལ་སྐབས་སུ་འོས་པའི་ཁ་བསྒྱུར་བཅས་ཆུ་འབབ་ཀྱི་ཚུལ་དུ་ངག་དབང་མཐུ་སྟོབས་ཚུལ་ཁྲིམས་བསྟན་འཛིན་རྒྱ་མཚོས་བྲིས་པ་ལ་འགལ་འཁྲུལ་ནོངས་པའི་ཆ་ཀུན